b'\n_START_ARTICLE_\nNaivus menas\n_START_PARAGRAPH_\nNaivus menas (Naivusis menas)\xc2\xa0\xe2\x80\x93 s\xc4\x85voka, vartojama apib\xc5\xabdinti vaizduojamojo meno r\xc5\xab\xc5\xa1iai, pasi\xc5\xbeymin\xc4\x8diai vaiki\xc5\xa1ku paprastumu tiek rai\xc5\xa1koje, tiek technikoje. Da\xc5\xbenai naivusis menas kuriamas autsaideri\xc5\xb3, brutaliojo meno atstov\xc5\xb3, t. y. meninink\xc5\xb3, neturin\xc4\x8di\xc5\xb3 formalaus meninio i\xc5\xa1silavinimo ir ry\xc5\xa1i\xc5\xb3 su meno elitu. Naivus menas da\xc5\xbenai painiojamas su naivizmu ir primityvizmu, ta\xc4\x8diau pastarosios s\xc4\x85vokos siejamos su profesionaliais menininkais, kurian\xc4\x8diais naiviu stiliumi, pvz., Poliu Gogenu, Michailu Larionovu, Poliu Kl\xc4\x97, Sergejumi Zagrajevskiu ir t. t._NEWLINE_Naivaus meno s\xc4\x85voka neegzistavo iki XX a. prad\xc5\xbeios. Esama skirting\xc5\xb3 po\xc5\xbei\xc5\xabri\xc5\xb3 sprend\xc5\xbeiant, kurie iki tol k\xc5\xabr\xc4\x99 menininkai atitinka \xc5\xa1ios s\xc4\x85vokos kriterijus. Prie naiviojo meno pripa\xc5\xbeinimo daug prisid\xc4\x97jo pranc\xc5\xabz\xc5\xb3 dailininkas Anri Ruso. V\xc4\x97lesnei pranc\xc5\xabz\xc5\xb3 naiviojo meno atstov\xc5\xb3 kartai, \xc4\xafkv\xc4\x97ptai A. Ruso, priklaus\xc4\x97 Andr\xc4\x97 Bu\xc5\xa1anas, Kamilis Bombua ir Luisas Vivinas. Daugeliu atveju sud\xc4\x97tinga nubr\xc4\x97\xc5\xbeti ai\xc5\xa1ki\xc4\x85 rib\xc4\x85 tarp naivaus meno ir naivizmo. Tarp II-ojo ir IV-ojo de\xc5\xa1imtme\xc4\x8di\xc5\xb3 Europoje i\xc5\xa1populiar\xc4\x97jo nema\xc5\xbeai naivaus meno mokykl\xc5\xb3, ta\xc4\x8diau daugiausia d\xc4\x97mesio naivus menas susilauk\xc4\x97 JAV. Komunistin\xc4\x97se Ryt\xc5\xb3 Europos valstyb\xc4\x97se naivus menas buvo puosel\xc4\x97jamas kaip liaudies meno i\xc5\xa1rai\xc5\xa1ka._NEWLINE_Kai kurie naiviojo meno muziejai: Zagrebe (Kroatija, nuo 1952 m.), Jagodinoje (Serbija, 1960), Lucaroje (Italija, 1967), Trebn\xc4\x97je (Slov\xc4\x97nija, 1971), Nicoje (Pranc\xc5\xabzija, 1982), Maskvoje (Rusija, 1998), Rygoje (Latvija, 2006).'